เตรียมใช้จุดแข็งและความพร้อมของไทยเป็นฐานการผลิต ดันสินค้าฮาลาลไปตลาดโลก
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า กรมฯได้ให้ความสำคัญต่อการผลักดันไทยเป็นประเทศผู้นําด้านการพัฒนา ผลิตและส่งออกสินค้าเกษตร/อาหารที่มีมาตรฐานและได้รับความเชื่อมั่นในระดับสากล ภายใต้แผนงานอาหารไทยอาหารโลกของกระทรวงพาณิชย์ โดยเฉพาะสินค้าฮาลาลของไทยที่ได้รับความนิยมเพิ่มขึ้น จึงเป็นโอกาสทองของผู้ประกอบการสินค้าฮาลาลในการเปิดตลาดไปยังกลุ่มที่มีความต้องการบริโภคหรือใช้สินค้าฮาลาล จึงได้สั่งการให้กรมพัฒนาธุรกิจการค้า เร่งส่งเสริมผู้ประกอบการสินค้าฮาลาลใช้ช่องทางออนไลน์ (e-Commerce) เป็นเครื่องมือในการเพิ่มโอกาสทางการตลาดและสร้างรายได้ให้ธุรกิจ สอดรับกับพฤติกรรมผู้บริโภคและไลฟ์สไตล์ที่เปลี่ยนแปลงไป โดยเน้นการซื้อขายสินค้าหรือบริการผ่านช่องทางออนไลน์มากขึ้น โดยล่าสุด กรมพัฒนาธุรกิจการค้า ร่วมมือกับพันธมิตรธุรกิจฮาลาล ศูนย์วิทยาศาสตร์ฮาลาล จุฬาลงกรณ์มหาวิทยาลัย สมาคมผู้ผลิตและผู้ส่งออกสินค้าฮาลาลไทย และกรมส่งเสริมการค้าระหว่างประเทศ เปิดคอร์สอบรมการค้าออนไลน์ หลักสูตร “ก้าวถูกทิศ พิชิตธุรกิจฮาลาล ยุค New Normal (ธุรกิจฮาลาล Go Online) ” ในวันที่ 21 มิถุนายนนี้ผ่านระบบ Zoom โดยได้รับเกียรติจากผู้เชี่ยวชาญชาญด้าน e-Commerce มาร่วมถ่ายทอดความรู้ แนวโน้ม ทิศทางอุตสาหกรรมสินค้าฮาลาล และโอกาสธุรกิจฮาลาลในยุค New Normal รวมถึงการสร้างธุรกิจบนออนไลน์ผ่าน Social Media การทำเนื้อหาให้โดนใจผู้บริโภค เทรนด์สินค้าฮาลาล โอกาสธุรกิจฮาลาลในตลาดโลกทั้งออฟไลน์และออนไลน์นายสินิตย์ กล่าวเพิ่มเติมว่า ตลาดอาหารฮาลาลเป็นตลาดขนาดใหญ่และมีกำลังซื้อสูง มีมูลค่าตลาดทั่วโลกประมาณ 1.2 ล้านล้านดอลลาร์สหรัฐฯ โดยประเทศไทยเป็นประเทศผู้ส่งออกอาหารฮาลาลรายใหญ่เป็นอันดับที่ 11 ของโลก ในปี 2562 ก่อนการแพร่ระบาดของเชื้อไวรัสโควิด-19 ไทยมีมูลค่าส่งออกถึง 35,037 ล้านดอลลาร์สหรัฐฯ คิดเป็นร้อยละ 2.44 ของมูลค่าตลาดอาหารฮาลาลโลก ซึ่งปัจจุบันไทยมีบริษัทที่ได้รับรองมาตรฐานอาหารฮาลาลประมาณ 5,000 บริษัทมีผลิตภัณฑ์ที่ขอรับการรับรองฮาลาลมากกว่า 160,000 รายการ โดย 3 อันดับแรก ได้แก่ สารปรุงแต่งอาหาร อาหารและเครื่องดื่ม